<classify> MBUNGE wa Viti Maalumu anayewakilisha kundi la Vijana Bungeni, Zainabu Katimba CCM amewataka wanawake na vijana nchini, kujitokeza kwa wingi na kushiriki kikamilifu katika uchaguzi ujao wa serikali za mitaa ili kutimiza wajibu wao wa kikatiba. Aidha, amewataka vijana kuendelea kufanya kazi kwa bidii kwa ajili ya kujiletea maendeleo sambamba na kuunga mkono juhudi, zinazofanywa na Rais John Magufuli za kuliletea maendeleo taifa.Zainabu alisema hayo jijini Dar es Salaam jana kwenye ziara yake katika Kampuni ya Magazeti ya Serikali TSN, inayochapisha Magazeti ya Daily News, HabariLeo, SpotiLeo na mtandao wa Daily News Dijital.Alisema kuna umuhimu mkubwa kwa kundi la vijana na wanawake nchini, kushiriki kikamilifu katika uchaguzi huo ikiwa ni pamoja kujitokeza kugombea ili kupata nafasi nzuri ya kuwawakilisha wenzao katika suala zima la uongozi. Alisema kundi la vijana na wanawake, linachukua nafasi kubwa katika taifa, hivyo ni vyema wakajitokeza kugombea nafasi hizo ili kuleta chachu ya maendeleo yao na taifa kwa ujumla.Tujitokeze kwa wingi kujiandikisha ili kuwa na nafasi nzuri ya kushiriki katika uchaguzi huo, lakini jambo la msingi ni kuhakikisha mnachukua fomu za ushiriki wa uchaguzi huo ili kupata nafasi za uongozi, alisema Zainabu.Aliipongeza TSN kwa uchapishaji na uandishi wa habari zenye weledi na zinazounga mkono maendeleo ya nchi, yanayoendelea kufanywa na Rais Magufuli tangu alipoingia madarakani.Awali, Kaimu Mhariri Mtendaji wa TSN, Tuma Abdallah alimshukuru mbunge huyo kwa kufika na kuitembelea kampuni hiyo.Alisema TSN imekuwa ikitekeleza wajibu wake kikamilifu kwa kuchapisha habari mbalimbali zenye tija kwa jamii na taifa kwa ujumla. Alisema kazi ya kuhabarisha umma, inagusa maisha ya watu wengi kutoka makundi mbalimbali, hivyo kampuni hiyo imelizingatia hilo kwa umakini bila kuathiri upande wowote wakati wa kutimiza majukumu yake.  <topic>: KITAIFA 